
A késő vaskori kelta kovácsok társadalomban elfoglalt szerepe a Kárpát-medence területén

A késő vaskori Európában a kelta társadalmat magas fokú fémhasználat jellemezte, ez a Kr. e. V. századtól a római hódításig terjedő időszakban a Kárpát-medence területén sem volt másképp. Ezt a jelenséget a feltárt régészeti anyag is alátámasztja. A kutatások hangsúlya a vasérc lelőhelyeire, a vaselőállítás kérdéseire, kereskedelmére, a kovács eszközeire és az előállított vastárgyakra helyeződik, magát a fémművest, az előállítási folyamat központi szereplőjét kihagyva. Dolgozatomban a Forbes által meghatározott és kovácsokra alkalmazott hat ismérvet (Forbes, R. J.: Metallurgy in Antiquity. Leiden, 1950. 78–87.) vizsgáltam meg, melyeket a Kárpát-medencei leletanyaggal, írásos forrásokkal, kísérleti régészeti eredményekkel és etnográfiai feljegyzésekkel vetettem egybe. A vas és az eszközök értéke, a tanulás folyamatának összetettsége, a mesterek specializáltsága, valamint a hozzájuk kapcsolódó hiedelmek a kovácsok megkülönböztetett helyét támasztják alá a késő vaskori társadalomban.



